
SC 2010 – 

REFERAT

privind aprobarea Înţelegerii de Cooperare între
municipiul Timişoara din România şi oraşul Cernăuţi din Ucraina
Ca urmare a discuţiilor purtate cu Excelenţa Sa Domnul Iuri Malco, Ambasadorul Ucrainei în România, cu prilejul vizitei sale la Timişoara în luna martie 2008, Municipiul Timişoara a trimis o scrisoare de intenţie Primarului oraşului Cernăuţi prin care îşi exprima intenţia de a iniţia relaţii de prietenie şi cooperare cu oraşul Cernăuţi în vederea realizării unei înfrăţiri. 

Apoi, în luna mai 2009, o delegaţie oficială din Municipiul Timişoara a efectuat o vizită în oraşul Cernăuţi, ocazie cu care au avut loc discuţii privind înfrăţirea dintre oraşe şi domeniile de interes comun, iar în luna august 2009 o delegaţie oficială din oraşul Cernăuţi a participat la manifestările dedicate „Zilei Timişoarei” şi a purtat discuţii cu privire la viitoarea cooperare dintre oraşe.
Existenţa comunităţii de români din Cernăuţi şi a comunităţii de ucrainieni din Timişoara, sunt elemente care pot contribui la construirea unei relaţii de prietenie de lungă durată între cele două oraşe.
Încheierea Înţelegerii de Cooperare ar facilita schimburile între reprezentanţii administraţiilor publice locale în domenii de interes pentru oraşe şi ar promova şi încuraja schimburile între entităţi similare din cele două oraşe. Textul propus al Înţelegerii de Cooperare stabileşte cadrul general al relaţiilor de cooperare între cele două oraşe, în spiritul promovării bunei înţelegeri şi dezvoltării armonioase a celor două comunităţi.
În conformitate cu prevederile art.16 din Legea administraţiei publice locale nr. 215/2001 actualizată şi potrivit dispoziţiilor art. 41 din Legea tratatelor nr. 590/2003, Acordul de Înfrăţire între Municipiul Timişoara din România şi oraşul Cernăuţi din Ucraina a fost avizat  favorabil de către Ministerul Afacerilor Externe (Avizul nr. H2-1/3849 din 03.12.2009, înregistrat la Municipiul Timişoara sub numărul SC2009-030318/08.12.2009) şi de către Ministerul Internelor şi Reformei Administrative (Avizul nr. 74339/07.12.2009, înregistrat la Municipiul Timişoara sub numărul CP2009-0728/14.12.2009). 

Având în vedere aspectele menţionate mai sus; 
Propunem:

- Aprobarea Înţelegerii de Cooperare între municipiul Timişoara din România şi oraşul Cernăuţi din Ucraina, conform anexei la prezentul referat.

